2 Kronieke 26 – Ussia se voorspoed vang hom en hy raak te ingenome met homself – Bybelskool
Written by Chris van Wyk on May 24, 2013 . Posted in Kronieke.
Ussia se lewe val in twee dele uiteen soos trouens in mindere of meerdere mate van die meeste konings in Kronieke gesê word:
'n Tyd van voorspoed waarin hy die Here dien en doen wat reg is – vers 1-15;
'n Tyd van afvalligheid waarin hy die Here minag en in sy geval met melaatsheid gestraf word – vers 16-23.
Ussia dien die Here, doen wat reg is en beleef groot voorspoed
Ussia se noemnaam was waarskynlik Asarja, soos hy op 'n hele paar plekke genoem word (2 Kon. 15). Ussia was waarskynlik sy koningsnaam. Kronieke vermy sy noemnaam omdat daar ook 'n hoëpriester Asarja in dié tyd opgetree het en hy verwarring met die hoëpriester wou voorkom.
Ussia dien die Here en doen alles wat reg is, veral deur na die wil van die Here te vra. Weereens speel 'n profeet 'n belangrike rol, Sagaria, "wat insig in die openbaring van God gehad het". Terwyl die verhouding tussen koning en profeet in stand gehou is, het dit goed gegaan met hom in alles wat hy onderneem het. Hy beleef voorspoed teen die Filistyne, onderneem uitgebreide bouwerk van stede en forte en word deur die Here gehelp nie net teen die Filistyne nie, maar ook teen die Arabiere en die Meüniete (van die Seïrberge). Sy naam het tot in Egipte bekend geword en die Ammoniete het hom met geskenke vereer. Sy roem het wyd gestrek omdat hy op, "wonderbaarlike wyse hulp ontvang het".
Ussia se weermag was goed toegerus met onder andere uitvindsels wat deur "slim mense ontwerp is"! Hierdie uitvindsels was waarskynlik 'n plaat of instrument waaragter die soldate kon wegkruip asook pyle kon afskiet en klippe kon gooi na hulle aanvallers. Katapulte of lanseerders kom waarskynlik eers uit die Griekse tyd van ongeveer die 5de eeu v.C. af, hoewel daar ook sommige geleerdes is wat dit met die vroeëre Assiriese tyd verbind.
Wat verder kostelik is van Ussia is dat hy ook in murg en been 'n boer was: "Hy was lief vir die grond." Hy was veeboer, groenteboer en wingerdboer!
Ussia se selfvoldaanheid lei tot siekte en skande
Ussia se selfvoldaanheid lei egter tot sy aanmatigende houding teenoor die Here deur sy naamgenoot Asarja te probeer troef en self offers probeer bring het aan die Here. Niks kon hom keer nie. Hy het net briesend geraak teenoor Asarja toe dié hom probeer waarsku.
Die Here tref hom met melaatsheid wat hom uit die kollig neem. Sy laaste dae slyt hy in 'n plek van afsondering met sy seun Jotam wat begin regeer het. Ussia se verhale word deur Jesaja, die groot profeet en seun van Amos, neergeskryf. In die sterfjaar van Ussia sien Jesaja sy beroemde visie van God soos ons dit het in Jesaja 6.